На основу чланова 65. и 96. Закона о високом образовању („Службени гласник РС“ број 88/17, 73/18, 27/18 - др. закон, 67/19, 6/20 - др. закони, 11/21 - аутентично тумачење, 67/21 и 67/2021 - др. закон), измене и допуне Закона о високом образовању („Службени гласник РС“ број 76/2023) и члана 76. став 1. алинеја 10. Статута Природно-математичког факултета у Нишу и члана 20. Правилника о упису студената на студијске програме Универзитета у Нишу (”Гласник Универзитета у Нишу” број 1/19), Наставно-научно веће Факултета на седници одржаној дана \_\_\_\_2023. године, доноси

**Правилник о докторским академским студијама**

**1. ОПШТЕ ОДРЕДБЕ**

Члан 1.

Овим Правилником ближе се регулишу услови остваривања докторских академских студија из студијских програма које реализује Природно-математички факултет Универзитета у Нишу (у даљем тексту: Факултет). Правилник обухвата организацију студија, спровођење испита, начин остваривања дела студијског програма на другој високошколској установи, као и поступак пријаве и одбране докторске дисертације.

Члан 2.

Докторске академске студије су студије трећег степена високог образовања које омогућују стицање дипломе и научног назива доктора наука, у складу са Законом о високом образовању.

Докторске академске студије се изводе према акредитованим студијским програмима докторских академских студија у оквиру образовно-научног поља природно-математичких наука.

Докторске академске студије организују се у научним областима за које је Факултет акредитован.

**2. УПИС НА ДОКТОРСКЕ АКАДЕМСКЕ СТУДИЈЕ**

Члан 3.

Објављивање Конкурса за упис у прву годину докторских академских студија одређује се општим актом Универзитета у Нишу.

Упис на докторске академске студије је регулисан Правилником о упису на студијске програме Природно-математичког Факултета у Нишу.

Уколико се приликом уписа користе објављени научни радови, исти се не могу касније користити за пријаву и одбрану докторске дисертације, као и за предмете који су повезани са израдом саме дисертације: студијски истраживачки радови, научно истраживачки радови, предмет докторске дисертације, итд.

**3. ОРГАНИЗАЦИЈА ДОКТОРСКИХ АКАДЕМСКИХ СТУДИЈА**

Члан 4.

Докторске академске студије, за стицање академског звања доктора наука, трају три године, и завршетком докторских студија, стиче се најмање 180 ЕСПБ бодова, уз претходно остварени обим студија, од најмање 300 ЕСПБ бодова на основним академским и мастер академским студијама.

Докторске академске студије завршавају се израдом и одбраном докторске дисертације.

Члан 5.

Докторске академске студије на Факултету организују се из следећих научних области:

1. На Департману за биологију и екологију: биологија,
2. На Департману за математику: математика,
3. На Департману за рачунарске науке: рачунарске науке,
4. На Департману за физику: физика,
5. На Департману за хемију: хемија.

Члан 6.

Студент, који је испунио све обавезе предвиђене студијским програмом докторских академских студија, као и обавезе предвиђене Статутом Универзитета, Статутом Факултета и овим Правилником, стиче научни назив доктора наука, уз назнаку одговарајуће научне области.

Уз диплому, студенту се издаје и додатак дипломи, који детаљно описује садржај студијског програма, и структуру студија исказану кроз ЕСПБ бодове.

**4. ОБЕЗБЕЂИВАЊЕ ОПРЕМЕ И УСЛОВА ЗА НАУЧНИ РАД**

Члан 7.

Факултет обезбеђује студентима коришћење опреме којом располаже, а која је потребна за научноистраживачки рад. Факултет може обезбедити студентима коришћење опреме која је потребна за научноистраживачки рад, и на основу уговора о сарадњи са другим одговарајућим установама.

Факултет обезбеђује коришћење библиотечког фонда из својих или других извора (књиге, монографије, научни часописи и друга периодична издања) у складу са могућностима, а у обиму потребном за остварење програма докторских академских студија. Студенти докторских академских студија, имају приступ базама података, које су доступне Факултету, и које су неопходне за израду докторских дисертација и за научноистраживачки рад.

За извођење докторских академских студија, Факултет обезбеђује одговарајући простор за извођење наставе, одговарајући лабораторијски простор, неопходан за експериментални рад, лабораторијску опрему, као и опрему базирану на савременим информационо-комуникационим технологијама, а у складу са просторним и финансијским могућностима.

**5. РЕАЛИЗАЦИЈА ДОКТОРСКИХ АКАДЕМСКИХ СТУДИЈА**

Члан 8.

За сваки студијски програм, постоји именовано лице, руководилац студијског програма, који на непосредан начин координира све активности, које се тичу квалитета студијског програма докторских академских студија, који се реализује на Факултету.

Руководилац студијског програма, стара се о организацији пријема студената, реализацији наставе, поштовању законских норми и процедура реализације студија од уписа до одбране докторске дисертације докторанда.

Декан Факултета, на предлог Већа департмана, из реда наставног особља ангажованих на докторским академским студијама који су у наставним и научним звањима (у даљем тексту наставно особље), именује руководиоце за сваки студијски програм који Факултет изводи, или у чијем извођењу учествује.

Руководилац студијског програма се бира за сваку уписану генерацију.

Члан 9.

Пре почетка школске године, Наставно-научно веће, на предлог Већа департмана, на којима се студијски програм изводи, усваја ангажовање наставног особља за реализацију студијског програма.

Наставник односно истраживач у одговарајућем научном звању, који изводи наставу из одређеног предмета, јесте руководилац тог предмета. Уколико више наставника односно истраживача изводи наставу из једног предмета, онда Веће департмана одређује једног руководиоца предмета. Руководилац предмета је одговоран да наставно особље на том предмету изводи наставу у складу и на начин прописан програмом предмета.

Број поена које студент оствари на предиспитним обавезама, као и на завршном делу испита, одређује руководилац предмета. Коначну оцену у индексу, записнику, и пријави, потписују сви наставници односно истраживачи, одређени за реализацију тог предмета.

Наставно особље је дужно да до краја текуће године чува резултате са испита и предиспитних обавеза, укључујући и све писане радове студената.

Декан одређује начин евидентирања одржане наставе.

Настава се изводи на српском језику, или страном језику на коме је студијски програм акредитован, у складу са дозволом рад.

Факултет може организовати полагање испита и изводити поједине делове докторских академских студија, као и организовати израду и одбрану докторске дисертације на језику националне мањине и на страном језику, у складу са актима Универзитета у Нишу.

За студенте са инвалидитетом, може се организовати извођење студија, односно појединих делова студија на знаковном језику, у складу са исказаним потребама и могућностима Факултета.

Члан 10.

Настава се изводи према акредитованим студијским програмима, и укључује обавезне и изборне предмете.

Настава по правилу почиње почетком школске године, и изводи по семестрима.

Студент је у обавези да похађа све облике наставе предвиђене студијским програмом докторских академских студија на Факултету.

Члан 11.

Наставно особље, које учествује у настави на докторским академским студијама, мора имати најмање три научна рада објaвљена, или прихваћена за објављивање у часописима са импакт фактором са СЦИ листе, односно СЦИе листе из научне области у оквиру предмета на којима су ангажовани, у последњих десет година.

Један наставник односно истраживач може држати наставу из највише три предмета на докторским академским студијама у оквиру истог студијског програма у току једне школске године. У случају да наставу из неког предмета изводе два, или више наставника односно истраживача, такво ангажовање на предмету се пропорционално урачунава у квоту оптерећења за сваког наставника.

Студент докторских академских студија, код једног наставника, односно истраживача, може слушати и полагати највише три предмета у току студирања, не рачунајући предмете који се директно односе на израду саме докторске дисертације: студијски истраживачки радови, научно истраживачки радови, предмет докторске дисертације, итд. (у даљем тексту скраћено *предмети ДД*). Изузетно, уз писано образложење, на предлог Већа департмана, и одлуком Наставно-научног већа, може се дозволити да студент полаже више од три предмета код истог наставника односно истраживача.

Наводе у овом члану контролисаће продекан за науку и научноистраживачки рад, а на основу извештаја руководиоца студијског програма који се подносе на почетку односно крају школске године.

Члан 12.

При упису школске године студент се опредељује за предмете из студијског програма.

Полагањем испита из предвиђених предмета студијског програма, студент стиче одређени број ЕСПБ бодова у складу са студијским програмом.

Студент, који се финансира из буџета, опредељује се за онолико предмета, колико је потребно да оствари најмање 60 ЕСПБ бодова из одговарајућег уписаног студијског програма, осим ако је студенту до завршетка студија остало мање од 60 ЕСПБ бодова.

Студент који се сам финансира, опредељује се за онолико предмета, колико је потребно да оствари најмање 37 ЕСПБ бодова из одговарајућег уписаног студијског програма (не рачунајући онолико ЕСПБ бодова које носи докторска дисертација), осим ако је студенту до завршетка студија остало мање од 37 ЕСПБ бодова. Студент који се сам финансира, плаћа део школарине пропорционално ЕСПБ бодовима за које се определио.

Студент који студира уз рад при упису одговарајуће године студија опредељује се, у складу са студијским програмом, за онолико предмета колико је потребно да се оствари најмање 30 ЕСПБ бодова, осим ако му је до краја студијског програма остало мање од 30 ЕСПБ бодова.

ЕСПБ бодови докторске дисертације су изузети зато што сви студенти плаћају трошкове пријаве теме, менторство и надокнаде за оцену и одбрану дисертације према посебном Правилнику о висини школарине, административних и других услуга Природно-математичког факултета Универзитета у Нишу.

ЕСПБ бодови предмета ДД који као исход имају публикован или прихваћен рад у часопису са СЦИ или СЦИ-е листе, студент плаћа једном у току школовања.

Члан 13.

Студент има право да настави студије у статусу студента који се финансира из буџета, уколико је у току претходне школске године остварио најмање 48 ЕСПБ бодова.

Студент може бити финансиран из буџета само једанпут на истом степену студија.

Члан 14.

Студент до завршетка студија, мора положити испите из свих обавезних предмета, као и испите из изборних предмета предвиђених студијским програмом, до остварења минималног броја ЕСПБ бодова предвиђених студијским програмом.

Студент, који je изабрао предмет у току школске године, има право да полаже испит из тог предмета, до почетка наставе у наредној школској години.

Студент, који до краја школске године не положи испит из обавезног предмета, одабраног при упису те школске године, поново уписује тај предмет.

Студент, који до краја школске године не положи испит из изборног предмета, одабраног при упису те школске године, поново уписује исти предмет, или се може определити за други изборни предмет.

Члан 15.

Студијским програмом, може се условити опредељивање студента за одређени предмет, претходно положеним испитима из једног, или више обавезних предмета, утврђених студијским програмом.

Није могуће условити похађење наставе и полагање испита из предмета у летњем семестру, претходно положеним испитом из предмета у зимском семестру, исте школске године.

Није могуће условити слушање и полагање испита из неког предмета, положеним испитом из неког изборног предмета.

Члан 16.

Студент полаже испит тако што полаже предиспитне обавезе и завршни део испита.

Предиспитне обавезе и завршни део испита, као и начин полагања, дефинисани су силабусом сваког предмета појединачно.

Члан 17.

Руководилац предмета је задужен за регуларност одржавања предиспитних обавеза и завршног дела испита. Руководилац предмета, као и на предлог наставника односно истраживача на том предмету, може удаљити студента са полагања предиспитних обавеза или завршног дела испита, и поднети пријаву Дисциплинској комисији за студенте Факултета, ако утврди да је студент приликом полагања прекршио одредбе Правилника о дисциплинској одговорности студената Природно-математичког факултета, Универзитета у Нишу.

Члан 18.

У зависности од резултата остварених на предиспитним обавезама, као и резултата постигнутом на завршном испиту, студент остварује од 0 до 100 предвиђених поена за сваки испит.

Студијским програмом, утврђује се сразмера поена стечених предиспитним обавезама и на испиту, при чему предиспитне обавезе учествују са најмање 30, а највише 70 поена.

Завршни део испита је тако конципиран, да збир максималног броја поена на предиспитним обавезама и максималног броја поена на завршном испиту, укупно износи 100 поена.

Студент је положио испит ако оствари најмање 51 од могућих 100 поена.

Коначну оцену одређује збир поена на предиспитним обавезама и на испиту.

Успех студента на испиту изражава се оценама, које су одређене бројем остварених поена:

|  |  |  |
| --- | --- | --- |
| 6 (шест) | довољан | 51-60 поена |
| 7 (седам) | добар | 61-70 поена |
| 8 (осам) | врло добар | 71-80 поена |
| 9 (девет) | одличан | 81-90 поена |
| 10 (десет) | изузетан | 91-100 поена |

Члан 19.

Предиспитне обавезе могу бити предвиђене силабусом предмета.

Силабусом предмета се, за сваку предиспитну обавезу, утврђује максимални број поена који студент може да оствари успешном реализацијом дате предиспитне обавезе.

Ангажовано наставно особље је у обавези да оцени сваку предиспитну обавезу појединачно, додељивањем одређеног броја поена.

Наставник односно истраживач оцењује успех реализације предиспитне обавезе тако што додељује одређени број поена, од 0 до максималног броја поена предвиђеног за дату предиспитну обавезу и уписује их у индекс студента.

Термине за испуњење предиспитних обавеза и полагање завршних делова испита (писмени и усмени део) одређује руководилац предмета, у договору са наставницима односно истраживачима на том предмету, на почетку семестра у коме се реализује предмет.

Време предвиђено за полагање предиспитних обавеза одређује руководилац предмета.

Једном стечени поени на предиспитним обавезама важе до слушања тог предмета у наредној школској години.

Уколико се завршни испит полаже у више делова (на пример писмено и усмено), онда један положени део завршног испита важи до слушања тог предмета у наредној школској години.

Члан 20.

Предмети ДД су обавезни предмети на студијским програмима, и оцењују се бројчаном оценом односно описном оценом у складу са студијским програмом. Предмет ДД студент обавља са неким од наставника односно истраживача ангажованих на студијском програму Факултета. Део извештаја након полагања предмета ДД је и записник који садржи основне информације о садржају истог (у прилогу).

Предмет ДД може бити и научни рад студента (публикован или прихваћен за публиковање), под условом да један исти научни рад не може бити резултат рада предмета ДД за више студената истовремено. У овом случају, студент даје писану изјаву (прилог), да је научни рад употребљен само једном као резултат рада предмета ДД.

Члан 21.

Број испитних рокова и термини одржавања испитних рокова утврђени су Статутом Универзитета у Нишу и Статутом Факултета.

У току једног испитног рока, студент има право да једном полаже сваки део завршног испита.

Предмете ДД студент може да полаже и ван испитних рокова.

Члан 22.

Испити су јавни, и студент има право да захтева присуство јавности, ако испит полаже усмено.

Студент са инвалидитетом има право да полаже испит, на начин прилагођен његовим потребама и могућностима Факултета.

Студент, на лични захтев, има право полагања испита пред комисијом, након три неуспела полагања испита. Образложени захтев за полагање пред комисијом, подноси се декану Факултета најмање 7 дана пре полагања испита. Трочлану комисију из одговарајуће научне области, образује декан, на предлог Већа департмана, најкасније 2 дана пре полагања испита. Испит, из овог става, студент полаже у редовном термину за полагање испита.

Студент има право приговора на оцену добијену на испиту, ако сматра да испит није обављен у складу са правилима студија, у року од 36 часова од добијања оцене. Декан доноси одлуку о основаности приговора у року од 36 часова од добијања приговора. Уколико декан Факултета усвоји приговор студента, студент поново полаже испит најкасније у року од три дана од дана пријема одлуке из овог става. Декан може да образује комисију за полагање испита, уколико процени да је то потребно.

Студент који је положио испит а није задовољан оценом на испиту, има право да поништи испит. Захтев за поништење испита се подноси Служби за наставу и студентска питања у року од пет радних дана од дана полагања испита. Декан доноси одлуку о поништењу испита.

После три неуспела полагања истог испита студент може тражити да полаже испит пред комисијом. Комисију на предлог Већа департмана образује декан Факултета.

Члан 23.

На захтев студента, Веће департмана, на коме се студијски програм изводи, после уписа, може одредити наставника односно истраживача који ће усмеравати и упућивати студента у научне садржаје које је потребно да савлада, и помаже у избору ментора за израду и одбрану докторске дисертације.

Наставник односно истраживач из става 1 овог члана мора бити ангажован на студијском програму и запослен на Факултету.

Члан 24.

Студент бира предмете за наредну школску годину, на почетку школске године, тако што попуњава одговарајући упитник са чијом је садржином сагласан руководилац студијског програма, што потврђује својим потписом. Упитник студент предаје Служби за наставу и студентска питања.

Студент који жели да слуша и полаже изборне предмете са других студијских програма Факултета, подноси захтев департману на почетку школске године. Веће департмана доноси одлуку у консултацији са руководиоцем студијског програма, а на основу спецификације предмета које је студент изабрао да слуша и полаже.

Оцене, добијене полагањем испита из ових предмета, улазе у обрачун просечне оцене у току студија, предмети се налазе у додатку дипломе, а број ЕСПБ бодова који ови предмети носе улазе у укупан број бодова за реализацију студијског програма.

Члан 25.

По завршетку семестра, наставно особље је у обавези, да Већу департмана достави извештај о одржаној настави на докторским академским студијама. Веће департмана, на седници разматра, и усваја овај извештај, а затим обједињене извештаје, доставља продекану за науку и научноистраживачки рад.

Ако се за неки предмет определи мање од три студента, настава је консултативног типа.

Члан 26.

Студент докторских академских студија, предлаже у свом захтеву за израду докторске дисертације ментора из реда ангажованог наставног особља који су у тој школској години на листи ментора одговарајућег студијског програма.

Ментор може да води највише пет доктораната истовремено у последње три године.

Листа наставног особља који могу бити ментори, доступна је у Служби за наставу и студентска питања и на интернет страници Факултета.

Ментор мора да има наjмање пет научних радова, објављених у претходних десет година у научним часописима категорија М20 из одговарајуће уже научне области.

Ментор усмерава рад кандидата, помажући му кроз консултације у реализацији научноистраживачког рада, у писању и начину излагања научних резултата дисертације.

Кандидат може у свом захтеву навести да му се за израду докторске дисертације именују највише два коментора.

Један од коментора мора бити наставник који је у радном односу на другом универзитету. Изузетно, коментори могу бити наставници Универзитета у Нишу, при чему један од коментора мора бити из уже научне области из које је тема докторске дисертације. Изузетно, један од коментора може бити лице изабрано у научно звање на начин и по поступку прописаном законом којим је регулисана научноистраживачка делатност, запослено у акредитованој научно-истраживачкој организацији.

Одлуку о именовању коментора из претходног става овог члана доноси Сенат.

Услове, које мора испуњавати ментор, у поступку именовања ментора, примењују се и приликом именовања коментора.

Студент се може определити да одбрани докторску дисертацију без ментора.

Члан 27.

Студент мора обавити све обавезе прописане студијским програмом, положити све испите и пријавити и одбранити докторску дисертацију, у двоструком броју школских година, рачунајући од дана почетка семестра, у коме је студент уписао докторске академске студије.

Студент, који студира уз рад, студент са инвалидитетом, студент који је уписан на студије по афирмативној мери, и студент који има статус категорисаног врхунског спортисте, задржава статус студента до истека рока који се одређује у троструком броју школских година, потребних за реализацију студијског програма.

Статус студента који студира уз рад, студент доказује при упису сваке школске године, на начин да Факултету достави МА образац (потврда о поднетој пријави, промени и одјави на обавезно социјално осигурање).

Статус студента из претходног става, губи се даном престанка радног односа. За сваку годину студирања у овом статусу студент добија право на још једну годину студирања у односу на двоструки број школских година из става 1. овог члана.

Студенту се на лични захтев, поднет пре истека рока из става 1. и 2. овог члана, може продужити рок за завршетак студија за један семестар уколико испуњава услове за подношење захтева утврђене Законом о високом образовању, Статутом Универзитета у Нишу и Статутом Факултета, односно

* ако је у току студија испуњавао услове за одобравање мировања права и обавеза, а то право није користио, односно није га искористио у трајању које му је, с обзиром на околности, могло бити одобрено;
* ако му на дан истека рока из ст. 1. и 2. овог члана остаје неостварених највише онолико ЕСПБ са колико је вреднована докторска дисертација студијским програмом;
* ако је у току трајања студија започео и завршио други одобрени, односно акредитовани студијски програм, на истом или на вишем степену, на Универзитету или на другом акредитованом универзитету, у земљи или у иностранству.

Студенту се продужавање рока за завршетак студија одобрава на лични захтев, уз који је неопходно поднети и образложење, и одговарајуће доказе о испуњености услова за одобравање продужетка рока за завршетак студија.

Уколико је студент део студијског програма остварио на другој високошколској установи у смислу члана 23 овог Правилника, онда се студенту рачуна и време проведено и на другој високошколској установи.

Декан процењује испуњеност услова за продужење рока, и доноси одговарајуће решење.

Студенту се, на његов захтев, одобрава мировање права и обавеза, у случају: теже болести, упућивања на стручну праксу у трајању од најмање шест месеци, одслужења и дослужења војног рока, неге властитог детета до годину дана живота и посебне неге која траје дуже од дететове прве године живота, одржавања трудноће, припрема за олимпијске игре, светско или европско првенство – када има статус врхунског спортисте, у другим случајевима предвиђеним општим актом Факултета.

Студенткињи која је у поступку биомедицински потпомогнутог оплођења на њен захтев одобрава се мировање права и обавеза.

За време мировања студент нема право да полаже завршне делове испита за делове које је већ слушао.

Уколико је студент користио статус мировања, онда му се може продужити рок за завршетак студија. Декан доноси решење о продужењу студија.

У случају прекорачења рока из претходних ставова овог члана, студент губи статус студента.

Члан 28.

Студент, који у последњој години студија има статус студента који се финансира из буџета, задржава право да се финансира из буџета најдуже годину дана, по истеку редовног трајања студија.

**6. ПРИЈАВА И ОДБРАНА ДОКТОРСКЕ ДИСЕРТАЦИЈЕ**

Члан 29.

Студент докторских академских студија може да пријави и одбрани докторску дисертацију, у складу са *Правилником о поступку припреме и условима за одбрану докторске дисертације Универзитета у Нишу.*

Два или више студената докторских академских студија, не могу на основу истих научних радова полагати предмете ДД и пријавити тему за израду докторске дисертације. Један студент може да искористи рад објављен као резултат предмета ДД за пријаву теме дисертације.

Рад коришћен за пријаву, уколико је повезан са садржајем докторске дисертације може се користити и за њену одбрану.

Члан 30.

По пријему захтева кандидата Већа катедре односно департмана предлажу састав Комисије. Наставно-научно веће факултета разматра мишљење о испуњености услова за израду докторске дисертације и утврђује предлог Комисије за оцену научне заснованости теме докторске дисертације.

Одговарајуће научно-стручно веће Универзитета, на предлог Наставно-научног већа именује Комисију и председника Комисије за оцену научне заснованости теме докторске дисертације.

Научно-стручно веће Универзитета може да утврди састав Комисије за оцену научне заснованости теме докторске дисертације у другачијем саставу од предложеног, али је дужно да такву одлуку образложи.

Комисију чине три до пет чланова са наставним звањем из уже научне области или научним звањем из научне области предложене теме, од којих је бар један наставник или истраживач запослен на другом факултету или у акредитованом научно-истраживачком институту. Компетентност наставника и истраживача, одређује се на основу припадности објављених радова, према КОБСОН бази последњих 10 година.

Изузетно, члан Комисије може бити из одговарајуће научне области, уколико нема довољно наставника на Универзитету који могу бити именовани као чланови Комисије.

Ако је тема докторске дисертације мултидисциплинарног карактера тада Комисија, по правилу, има до пет чланова, при чему најмање три члана Комисије морају бити из научне области предложене теме.

Према указаној потреби за члана Комисије може бити именован наставник, односно научни радник из иностранства, под условом да његово наставно, односно научно звање, одговара условима утврђеним Статутом Факултета.

Страни држављанин не може бити председник Комисије.

Број чланова Комисије из реда страних држављана не може бити већи од половине.

Чланови комисије не могу бити са кандидатом у крвном, или другом рођачком сродству, као ни брачни другови.

Након добијања сагласности на одлуку о усвајању теме докторске дисертације Научно-стручног већа Универзитета у Нишу, кандидат се обавештава да може да приступи изради докторске дисертације.

Члан 31.

Докторска дисертација мора бити резултат оригиналног научног рада студента у одговарајућој научној области.

Приликом израде докторске дисертације, кандидат је у обавези да се придржава важећег:

1. *Правилника о поступку приреме и условима за одбрану докторске дисертације Универзитета у Нишу,* као и

*2. Упутства за обликовање, објављивање и достављање докторских дисертација за дигитални репозиторијум Универзитета у Нишу.*

Урађену докторску дисертацију, кандидат доставља Факултету у 8 одштампаних и повезаних примерака (за сваког члана комисије, кандидата, за библиотеку Факултета, за библиотеку Универзитета) као и електронску верзију (PDF формат). Уз докторску дисертацију, студент прилаже и све прихваћене и објављене научне радове, који су везани за докторску дисертацију.

Предата електронска верзија дисертације иде на проверу на плагијарство. На основу извештаја софтвера, декан, односно продекан за науку и научноистраживачки рад, прослеђује извештај комисији за оцену и одбрану урађене докторске дисертације кандидата. Имајући у виду Правилник о начину коришћења софтвера за детекцију плагијаризма дефинишемо следећи алгоритам поступања:

1. Комисија се не мења.

2. Ако је извештај о детекцији на плагијаризам негативан тада комисија (узимајући у обзир све релевантне податке па и резултат детекције на плагијаризам) почиње процес оцене тезе и писање одговарајућег извештаја (Д4).

3. Ако је преклапање мало (на пример недостаје цитирање) тада кандидат врши измену додавањем листа исправки (на крај тезе) или поновним коричењем исправљених листова (обе опције су прихватљиве), на основу чега комисија (узимајући у обзир све релевантне податке па и резултат детекције на плагијаризам) почиње процес оцене тезе и писање одговарајућег извештаја (Д4).

4. Ако је степен преклапања значајан онда комисија налаже кандидату да значајно измени текст тезе, што значи нов документ. Он се предаје служби и затим се понавља процес детекције плагијаризма (декан-проректор-особа за детекцију-проректор-декан-комисија).

5. Ако је степен преклапања енорман (неприхватљив) тада комисија пише негативни извештај наводећи, између осталог, и резултат детекције на плагијаризам.

Комисија је дужна да о уоченим неправилностима обавести декана и продекана за научноистраживачки рад како би се извршила исправка предате дисертације. Овај поступак се понавља док се не добије негативан извештај на плагијарство.

Да би урађена дисертација била разматрана, студент је у обавези да има најмање два објављена научна рада која су повезана са садржајем докторске дисертације у часописима категорије М20, при чему је бар на једном од њих првопотписани аутор. На докторским академским студијама Математика, студент је у обавези да има најмање један прихваћен самостални научни рад у часопису категорије М20, и најмање још један научни рад категорије М20 са највише још једним коаутором који може заменити са два научна рада категорије М20 са највише још два коаутора, такође у часописима категорије М20.

Такође, студент мора бити првопотписани аутор на најмање једном научном раду објављеном у часопису, чији је издавач Универзитет у Нишу, или факултет у саставу Универзитета у Нишу.

Два или више студената докторских академских студија, не могу на основу истих научних радова предати урађену докторску дисертацију на основу истих научних радова.

Комисију чине три до пет чланова са наставним звањем из уже научне области или научним звањем из научне области предложене теме, од којих је бар један наставник или истраживач запослен на другом факултету или у акредитованом научно-истраживачком институту. Компетентност наставника и истраживача, одређује се на основу припадности објављених радова, према КОБСОН бази последњих 10 година.

Чланови комисије, не могу бити са кандидатом у крвном, или другом рођачком сродству, као ни брачни другови.

Члан 32.

Одбрана дисертације је јавна.

Факултет преко дневне штампе, најмање пет дана пре одбране, обавештава јавност о имену кандидата који брани дисертацију, називу теме, месту и времену одбране дисертације.

На одбрани дисертације, проверава се самосталност рада кандидата, и основаност његових излагања и научних закључака.

Кандидат брани докторску дисертацију пред комплетном именованом Комисијом за оцену и одбрану докторске дисертације. У случају спречености неког од чланова, одбрана се може спровести и пред непотпуном комисијом, али не мањом од три члана, уколико за то постоји писана сагласност одсутних чланова комисије, или по одобрењу декана Факултета.

Председник Комисије отвара јавну одбрану и саопштава кратке биографске податке о кандидату, и списак његових радова придржавајући се протокола одбране дисертације.

Пошто се прочита закључак из извештаја Комисије, председник позива кандидата да изнесе резултате, до којих је дошао у раду на изради дисертације.

Усмено излагање кандидата може трајати највише 60 минута. Усмено излагање кандидата се не прекида.

Пошто кандидат заврши усмено излагање, чланови Комисије дају критички осврт на дисертацију и постављају кандидату питања у вези са докторском дисертацијом. По одобрењу Комисије, питања кандидату могу постављати и друга лица која присуствују одбрани. Сва питања упућена кандидату морају бити у вези са докторском дисертацијом.

По завршеном излагању кандидата и датим одговорима на постављена питања, председник Комисије објављује да је одбрана завршена и Комисија се повлачи ради утврђивања оцене.

За утврђивање оцене, узимају се у обзир: извештај Комисије о оцени урађене докторске дисертације, излагање кандидата на одбрани, као и његови одговори на постављена питања у току одбране.

Комисија утврђује оцену „одбранио докторску дисертацију”, или „није одбранио докторску дисертацију” већином гласова од укупног броја чланова Комисије.

Након доношења одлуке, председник Комисије јавно саопштава оцену.

Оцена се уписује у записник и у индекс кандидата. Дисертација, која није одбрањена, не може се поново поднети и бранити на Факултету.

Основне податке о току одбране дисертације и оцену, Комисија уноси у записник, који потписују присутни чланови Комисије.

Одбрана докторске дисертације, укључујући и коначну одлуку Комисије, не може трајати дуже од 180 минута.

f

**7. РЕАЛИЗАЦИЈА ДЕЛА СТУДИЈСКОГ ПРОГРАМА НА ДРУГОЈ ВИСОКОШКОЛСКОЈ УСТАНОВИ**

Члан 33.

Студент Факултета може остварити део студијског програма докторских академских студија на другој високошколској установи у складу с уговором између високошколских установа о признавању ЕСПБ бодова.

Уговором између акредитованих високошколских установа уређују се међусобна права и обавезе установа, укључујући и начин финансирања, као и права и обавезе студената из става 1 овог члана.

Студент је у обавези да поднесе образложени захтев из става 1 овог члана, који садржи: назив високошколске установе, назив студијског програма, оверен наставни план и програм, назив једног или више предмета који жели да похађа и полаже на другој високошколској установи, период боравка на тој институцији, као и потврду да је друга институција спремна да прихвати студента. Део студијског програма који студент из става 1 овог члана остварује на другој високошколској установи не може бити краћи од једног, нити дужи од два семестра и може обухватити један или више предмета.

Декан образује комисију од три до пет чланова, чији је председник продекан у чијој су надлежности докторске студије, или међународна сарадња, која процењује оправданост захтева студента.

Комисија може захтевати од студента додатне информације о другом студијском програму, или о другој високошколској установи.

По прибављању свих тражених података, комисија, у року од 15 дана, подноси извештај декану у коме констатује да ли одобрава, или не одобрава захтев студента.

Уколико се захтев студента прихвати, комисија у извештају наводи листу предмета као и број ЕСПБ бодова и фонд часова које студент треба да реализује на другој високошколској установи. На основу листе прихваћених предмета, комисија у извештају дефинише и број признатих ЕСПБ бодова који улазе у реализацију студијског програма Факултета. Број ЕСПБ бодова остварен на овај начин улази у укупан број бодова за остваривање статуса буџетског студента. Оцена коју студент оствари на испиту на предмету улази у просечну оцену у току студија. Предмети са ове листе не могу по садржају бити слични предметима које је студент раније већ положио на Факултету. Извештај комисије може садржати и друге релевантне податке.

Студент може, по сопственом избору, слушати и полагати предмет из акредитованог студијског програма друге високошколске установе, а које Комисија из претходног става није навела у извештају. Број ЕСПБ бодова остварен на овај начин не улази у укупан број бодова остварених на студијском програму који је студент уписао на Факултету и на основу кога се врши рангирање студената за остваривање статуса буџетског студента. Оцена коју студент оствари на испиту на овако изабраном предмету не улази у просечну оцену у току студија.

По завршетку остваривања дела студијског програма на другој високошколској установи, студент доноси уверење о положеним испитима, које укључује оцене и ЕСПБ бодове, фонд часова и програме положених предмета.

Уколико систем оцењивања, или бодовања, није еквивалентан систему оцењивања и бодовања у Србији, комисија из овог става, врши еквиваленцију оцењивања и бодовања.

Након достављања уверења о реализацији дела студијског програма на другој високошколској установи иста комисија, у року од 15 дана, подноси извештај Служби за наставу и студентска питања. Извештај из овог члана треба да садржи:

А) Листу свих положених претходно одобрених испита из става 7 овог члана на другој високошколској установи, укључујући остварене оцене и број ЕСПБ бодова на том студијском програму. Ове оцене и ЕСПБ бодови се укључују у додатак дипломи као предмети који су предвиђени студијским програмом.

Б) Листу свих положених испита из става 8 овог члана на другој високошколској установи, укључујући остварене оцене и број ЕСПБ бодова на том студијском програму. Ове оцене и ЕСПБ бодови се укључују у додатак дипломи као предмети који нису предвиђени студијским програмом.

В) Формира се листа премета које студент не може полагати на текућем студијском програму Факултета, јер је већ положио исте или сличне предмете на другој високошколској установи, као и број ЕСПБ бодова који је неопходан за завршетак студијског програма Факултета.

Извештај комисије може садржати и друге релевантне податке. По добијању извештаја, декан Факултета је дужан да у року од 7 дана, пре почетка семестра у којем студент наставља започете студије, донесе решење о признавању остваривања дела студијског програма на другој високошколској установи. Решење о признавању остваривања дела студијског програма на другој високошколској установи, доставља се студенту и Служби за наставу и студентска питања.

Уколико поступак из претходног става није окончан у предвиђеном року, Факултет је дужан да студенту омогући наставак студија, као и да поменути поступак оконча у најкраћем могућем року.

**8. УПИС КАНДИДАТА КОЈИ ЖЕЛЕ ДА НАСТАВЕ СТУДИЈЕ НА ФАКУЛТЕТУ**

Члан 34.

Студент се може уписати на докторске академске студије одговарајућег студијског програма Факултета, дефинисаног у Правилнику о упису на студијске програме Факултета, ако је претходно био студент одговарајућег студијског програма истог нивоа студија и уколико

1. Факултет има просторне и друге услове за омогућавање наставка студирања,

2. на студијском програму који уписује има упражњених места у оквиру одобренoг броја за упис студената.

На предлог већа департмана, декан образује комисију која одлучује о уписима на одговарајуће студијске програме Факултета. Захтев за упис на студијски програм Факултета студент подноси Служби за наставу и студентска питања до 30.9. текуће године. Уз захтев за упис на студијски програм Факултета студент је у обавези да поднесе:

А) Оверен план и програм претходног студијског програма (само ако претходни студијски програм није реализован на Факултету).

Б) Оргинал уверење о положеним испитима са назначеним бројем ЕСПБ бодова који положени испити носе.

В) Индекс.

Г) Доказ о уплати трошкова поступка признавања испита према Правилнику о висини школарине, административних и других услуга Факултета.

Комисија у року од 15 дана од пријема захтева подноси извештај декану.

Након извештаја комисије, декан издаје решење којим се утврђује да ли може да се изврши упис кандидата, као и услове наставка студија на Факултету. Кандидати који на основу вредновања и признавања испита стекну право уписа на вишу годину студија уписују се након завршеног уписа студената Факултета, односно у последњем уписном термину под условом да је преостало слободних места оквиру одобренoг броја за упис студената.

Уколико се студенту одобри упис на студијски програм Факултета, статус студента у текућој школској години одређен је чланом 13 овог Правилника.

**9. СТИЦАЊЕ ДИПЛОМЕ**

Члан 35.

Студент стиче право на издавање одговарајуће дипломе о завршеним докторским академским студијама, ако је остварио најмање 180 ЕСПБ бодова, у складу са овим Правилником и студијским програмом.

**10. ПРЕЛАЗНЕ И ЗАВРШНЕ ОДРЕДБЕ**

Члан 36.

Кандидати који су пријавили докторску дисертацију до 10. септембра 2005. године, односно студенти који су уписали докторске академске студије по прописима који су важили до тог датума, могу да стекну научни назив доктора наука, односно да заврше докторске академске студије по започетом плану и програму, условима и правилима студија, у року предвиђеном Законом о високом образовању.

Члан 37.

На сва питања, која су везана за организацију и реализацију акредитованих студијских програма докторских академских студија на Природно-математичком факултету, а која нису регулисана овим Правилником, примењују се одредбе Статута Универзитета, Статута Факултета и општих аката Универзитета у Нишу.

Члан 38.

Поступци пријаве и одбране докторске дисертације, започети до ступања на снагу овог Правилника, окончаће се у складу са *Правилником о докторским академским студијама* (бр. 1265/1-01 од 18.11.2015. године).

Члан 39.

Овај Правилник ступа на снагу даном усвајања, а примењиваће осмог дана од дана добијања сагласности Сената Универзитета у Нишу.

Ступањем на снагу овог Правилника, престаје да важи *Правилник о докторским академским студијама* (бр. 1265/1-01 од 18.11.2015. године).

Председник Наставно-научног већа

Декан Факултета

Проф. др Нико Радуловић

(Податке уноси докторанд)

|  |  |  |  |
| --- | --- | --- | --- |
| Докторанд: | **(Име и презиме)** | Број индекса: |  |

НАЗИВ ИСПИТА:

|  |
| --- |
| **(Предмети ДД са пуним називом)** |

|  |
| --- |
| Ја, (име и презиме), студент докторских академских студија на студијском програму (назив студијског програма), Департмана за (назив департмана) Природно-математичког факултета у Нишу, под пуном одговорношћу изјављујем да ће се рад „(пун назив научног рада са доступним библиографским подацима и свим ауторима на раду)“ користити као садржај испита на студијском програму само од стране једног студента, (име и презиме). |

|  |  |
| --- | --- |
| Докторанд: | (потпис докторанда) |

|  |  |
| --- | --- |
| Испитивач: | (потпис испитивача) |

(Податке уноси предметни професор)

|  |  |  |  |
| --- | --- | --- | --- |
| Докторанд: |  | Број индекса: |  |

НАЗИВ ИСПИТА:

|  |
| --- |
|  |

КРАТАК ПРИКАЗ (кратак садржај самог предмета / назив прихваћеног научног рада):

|  |
| --- |
|  |

|  |  |
| --- | --- |
| ИСПИТИВАЧ: |  |